《征妇别》
元代·郭钰

征妇临行晓妆薄，上堂辞姑双泪落。含情欲诉哭声长，一段凄泪动林壑。

从夫不辞行路羞，妇去谁为养姑谋。妇人在军古所忌，今者召募如追囚。

十年妇姑共甘苦，一室倒悬空四顾。小郎早没更无人，却把晨昏托邻妇。

情知送儿是埋儿，姑年老大莫苦悲。万一军中废机杼，减米换衣当寄归。

小旂叫呼催早别，出门便成千里隔。今夜不闻唤妇声，愁心共挂天边月。

作者简介：（公元一三一六年至？年）字彦章，吉水人。生于元仁宗延佑三年，卒年不详，年在六十岁以外。元末遭乱，隐居不仁。明初，以茂才徵辞疾不就。钰生平转侧兵戈，为诗多愁苦之辞；著有静思集十卷，《四库总目》于当时盗贼残破郡邑事实，言之确凿，足补史传之阙。